Тхылъыр IункIыбзэIух телъыджэщ
НыбжьыщIэхэр тхылъ еджэным дегъэхьэхыным хуэунэтIа «Еджэным елIалIэр и лъэпкъым и къэкIуэнум иропIейтей» программэм ипкъ иткIэ, хабзэ хъуауэ, ди щIыналъэм гъэ къэс къыщызэрагъэпэщ «Ди псалъэм къыпэджэжынур» литературэ зэпеуэр, «Лъэпкъ, тхыдэ, псэкупсэ гъэсэныгъэхэм литературэм щиубыд увыпIэр» проектыр. А Iуэхугъуэхэм я жэрдэмщIакIуэр «Тхылъ фIыуэ зылъагъухэм я республикэ зэгухьэныгъэращ» (унафэщIыр Шинкарёвэ Натальещ). Ахэр даIыгъащ КъБР-м и ТхакIуэхэм я зэгухьэныгъэмрэ КъБР-м ЩэнхабзэмкIэ и министерствэмрэ.
Илъэсым и пэщIэдзэм траухуауэ щыта а Iуэхугъуэхэр ирагъэкIуэкIыфащ, коронавирус уз зэрыцIалэр ди щIыпIэм къэмыс щIыкIэ. Абыхэм къарикIуахэм хэплъэжынуи хунэса-ми, зэпеуэхэм хэтахэр ягъэпэжэну иджыщ Iэмал къыщыкъуэкIар. Налшык дэт Киноконцерт гъэлъэгъуа-пIэм илъэси 10 лъандэрэ Iэтауэ щызэхашэу щыта гуфIэгъуэ зэIущIэр мы махуэхэм къыщызэрагъэпэщащ къалащхьэм и курыт школ №27-м и актовэ пэшым.
— Мыгъэрей зэхьэзэхуэхэр тедухуат 2020 илъэсым зи юбилейхэр хиубыдэ лъэпкъ усакIуэхэу КIуащ БетIал, Iу- тIыж Борис, Гуртуев Берт, Кулиев Хьэжмусэ, — жиIащ Iуэхум и къызэгъэпэщакIуэ, жылагъуэ зэгухьэныгъэм и пашэ Шинкарёвэ Наталье. — Зэпеуэхэм ныбжьыщIэ куэд хэтащ, ди гуапэ зэрыхъунщи.
Зэпеуэр унэтIыныгъитIу зэщхьэщыхауэ къызэрагъэпэщат. «Художественнэ псалъэ» Iыхьэм сабийхэр усакIуэхэм я къалэмыпэм къыпыкIа тхыгъэхэм къеджащ. «Литературэ зэдзэкIыныгъэм» дихьэх еджакIуэхэр а лэжьыгъэ хьэлэмэтым я зэфIэкIым щеплъыжащ. НыбжьыщIэхэм зэпеуэм хуагъэхьэзыра лэжьыгъэм хэплъэжа къэпщытакIуэ гупым абыхэм къахихыфащ фIым я фIыж лэжьыгъэхэр. Ахэр куэд хъурт, ауэ дэтхэнэри гулъытэ зыхуэщIыпхъэт.
Зи лэжьыгъэхэр нэхъыфIу къалъыта ныбжьыщIэхэм хуагъэфэща щIыхь, фIыщIэ тхылъхэр гуфIэгъуэ щытыкIэм иту щратыжащ курыт школым. Пшыхьыр игъэдэхащ Iуэхум къыхузэрагъэпэща концертым.
ТАМБИЙ Линэ.
